Ataskaitos struktūra atitinka sprendime išdėstytus reikalavimus. Visų pirma pateikiama informacija apie priemonės taikymą tarpininkams ir galutiniams gavėjams. Po to ataskaitoje nagrinėjamas mikrofinansų priemonės „Progress“ socialinis poveikis ir papildomumas kitų ES priemonių atžvilgiu. Ataskaitos pabaigoje apžvelgiamos ateities perspektyvos, taip pat pateikiama nuomonė apie naują pagal Užimtumo ir socialinių inovacijų programą (EaSI) numatytą priemonę, kuri bus pradėta įgyvendinti 2014 m. antrąjį pusmetį.

Mikrofinansų priemonė „Progress“ buvo sukurta Europos Parlamento ir Tarybos sprendimu Nr. 283/2010/ES (toliau – sprendimas) siekiant paremti mikrofinansavimą įvairiomis priemonėmis, visų pirma garantijomis ir finansuojamomis priemonėmis. Be 105 mln. EUR ES lėšų, jai taip pat skirta papildoma 100 mln. EUR suma iš Europos investicijų banko. Mikrofinansų priemonę „Progress“ sudaro dvi dalys: pagal vieną – mikrofinansavimo tarpininkams teikiamos garantijos, pagal kitą – jiems teikiamos finansuojamos investicijos, pavyzdžiui, paskolos ir kapitalas. Abi dalis valdo Europos investicijų fondas (EIF).

2.ĮGYVENDINIMAS MIKROKREDITŲ TEIKĖJŲ LYGMENIU

Mikrokreditų teikėjai (t. y. viešieji ir privatieji subjektai (bankai ir ne bankai)) atlieka itin svarbų vaidmenį siekiant mikrofinansų priemonės „Progress“ tikslo – galutiniams gavėjams išmokėti 500 mln. EUR suteikiant 46 000 mikrokreditų. Mikrokreditų teikėjų skaičius išaugo nuo 26 teikėjų 2012 m. iki 40 2013 m. vertinant 54 operacijas, taip pat padidėjo geografinė aprėptis. Šie pokyčiai yra labai svarbūs siekiant minėto tikslo.

2.1.Sudarytos sutartys

Tarpininkų tipai

Kaip nurodyta toliau, mikrokreditų teikėjai pasiskirstę proporcingai – 18 ne bankų ir 20 bankų. Be to, yra dvi viešosios institucijos. Po 2012 m. metinės ataskaitos sutartis pasirašę teikėjai yra paryškinti pusjuodžiu šriftu:

18 ne bankų: „Microstart“, „Crédal“ (BE), „Jobs MFI“, „Mikrofond“ (BG), „Vaekstfonden“ (DK), „Microfinance Ireland“ (IE), „Créa-Sol“, „Adie“, „Initiative France“ (FR), SEFEA (IT), „Qredits“ (NL), „Inicjatywa Mikro“ (PL), FAER, „Patria Credit“ (RO), „SKB Leasing“ (SI), „Fair Finance“, „Ezbob“, GLE (UK).

20 bankų: „Societé Generale Expressbank“ (BG), „Pancretan Cooperative Bank“, „Cooperative Bank of Peloponnese“ (EL), „Caja Rurales Unidas“, „Colonya Caixa Pollenca“, „Laboral Kutxa“ (ES), „BCC Mediocrati“, „BCC Emilbanca“, Banca „Popolare di Milano“, „BCC Bellegra“ (IT), „Cooperative Central Bank“ (CY), Šiaulių bankas (LT), „Erste Bank“ (AT), „FM Bank“ (PL), „Millenium BCP“, „Banco Espírito Santo“ (PT), „Banca Transilvania“ (RO), „Sberbank banka“, „Banka Koper“ (SI), „OTP banka“ (SK).

2 viešosios institucijos: ICREF (ES), „Finmolise“ (IT).

Mikrokreditų teikėjų veikla valstybėse narėse

2013 m. pasirašytos 25 naujos sutartys, be kita ko, su 15 mikrokreditų teikėjų, kurie anksčiau nėra gavę paramos pagal mikrofinansų priemonę „Progress“. Penkios iš šių sutarčių sudarytos su tarpininkais iš valstybių narių, kuriose mikrofinansų priemonės „Progress“ parama anksčiau nebuvo naudota: Danijos, Slovakijos ir Jungtinės Karalystės (trys tarpininkai). Be to, 2014 m. numatyta sudaryti dvi sutartis su šalimis, kurioms šiuo metu netaikoma mikrofinansų priemonė „Progress“ (Švedija ir Kroatija). Tada priemonė bus taikoma iš viso 20 valstybių narių.

Mikrofinansų priemonės „Progress“ geografinis pasiskirstymas (2014 m. kovo 31 d.)

2.2.Finansuoti veiksmai

Garantijos

2013 m. programa, pagal kurią teikiamos garantijos, vykdyti labai sėkmingai. Ji ir toliau susilaukia daug dėmesio. Tarpininkų, kuriems suteiktos garantijos, skaičius padidėjo nuo 12 2012 m. iki 27 2013 m. pabaigoje. Šiuo metu planuojama pasirašyti daugiau garantijų sutarčių, taigi tikėtina, kad iki 2014 m. pabaigos bus visiškai išnaudotas ES suteiktas bendras 23,8 mln. EUR (atėmus EIF mokesčius) garantijų biudžetas.

Finansuojamos priemonės

Yra įvairių finansuojamų priemonių, tačiau 2013 m. pasinaudota tik pirmaeilėmis paskolomis. Iš viso esamiems arba naujiems tarpininkams suteiktos devynios pirmaeilės paskolos. Ši priemonė yra populiariausia tarp tarpininkų, nes ji yra ne tokia sudėtinga, palyginti su kitomis priemonėmis. Atsižvelgdamas į investicijoms į nuosavą kapitalą reikalingą investavimo laikotarpį, EIF nuo 2014 m. balandžio mėn. atsisakė šios konkrečios finansuojamos priemonės. Tačiau naujoje EaSI programoje (žr. 5 skirsnį) nustatytas konkretus uždavinys stiprinti mikrokreditų teikėjų institucinius gebėjimus. Siekiant šio tikslo svarbų vaidmenį atliks nuosavo kapitalo tipo investicijos.